10. การควบคุมภายใน

  การควบคุมภายในและการตรวจสอบภายในและการบริหารความเสี่ยง

บริษัทฯ ให้ความสำคัญต่อระบบการควบคุมภายในอยางต่อเนื่อง ได้กำหนดและแบ่งแยกหน้าที่
ความรับผิดชอบ รวมถึงอำนาจบริหารไว้เป็นลายลักษณ์อักษร นอกจากนี้ ส่วนงานตรวจสอบภายใน
ซึ่งเป็นหน่วยงานอิสระที่รายงานตรงต่อคณะกรรมการตรวจสอบ
ยังช่วยคณะกรรมการตรวจสอบและคณะกรรมการบริษัทฯ
ในการประเมินความเพียงพอของระบบการควบคุมภายใน ประเด็นทางด้านการบัญชีการเงิน
การปฏิบัติตามระบบและระเบียบข้อบังคับต่างๆ
รวมถึงนโยบายและขั้นตอนการปฏิบัติงานเกี่ยวกับการบริหารความเสี่ยงในการดำเนินธุรกิจและความเสี่ยงทางการเงิน
โดยมี 5 องค์ประกอบหลักสำหรับการควบคุมภายใน ดังต่อไปนี้

1. สภาพแวดล้อมการควบคุม

บริษัทฯ มีระบบควบคุมในด้านบัญชีการเงิน การปฏิบัติการ การจัดองค์กร
และบุคลากรโดยกำหนดให้มีกระบวนการต่างๆ
รวมทั้งคู่มืออำนาจดำเนินการและอำนาจอนุมัติทางการเงิน โดยยึดหลักการกำกับดูแลที่ดี

2. การประเมินความเสี่ยง

บริษัทฯ มีคณะกรรมการบริหารความเสี่ยงและตระหนักถึงความสำคัญของการประเมินความเสี่ยง
ซึ่งเป็นเครื่องมือในการส่งสัญญาณถึงความเสียหายที่อาจจะเกิดขึ้น
ดังนั้นความเสี่ยงทั้งจากภายในและภายนอก อาทิเช่น
ความเสี่ยงจากอัตราแลกเปลี่ยนเงินตราระหว่างประเทศ ราคาน้ำมัน อุบัติเหตุ
การขาดแคลนบุคลากรที่มีความเชี่ยวชาญ ค่าใช้จ่ายในการบำรุงรักษา
จึงถูกนำมาพิจารณาอย่างต่อเนื่องโดยฝ่ายบริหาร
และนำไปสู่การกำหนดกระบวนการในการลดความเสี่ยงดังกล่าว

3. กิจกรรมการควบคุม

บริษัทฯ ได้สร้างกลไกในการควบคุมให้กับผู้บริหารโดยการพัฒนาระบบต่างๆ
ทั้งการนำเอาระบบการจัดการคุณภาพของ ISO
มาปรับใช้กับการควบคุมการปฏิบัติงานในมุมมองของลูกค้าและกิจกรรมการควบคุมอื่นๆที่เน้นผลในเรื่องความน่าเชื่อถือของข้อมูล
การดูแลรักษาทรัพย์สินของบริษัทฯ และการปฏิบัติตามกฎหมายและระเบียบต่างๆ
ทั้งภายในและภายนอกองค์กรและความปลอดภัยของข้อมูลสารสนเทศ นอกจากนี้
มีการประชุมทั้งระดับฝ่ายงานแต่ละฝ่ายเป็นประจำทุกเดือนและมีการกำหนดตัววัด KPI
ในระบบงานและผู้บริหารหน่วยงานนั้นๆ มีหน้าที่ต้องวัดความสำเร็จของงาน
รวมทั้งยังมีการทบทวนระเบียบปฏิบัติตามระบบการจัดการคุณภาพเป็นระยะให้เป็นไปตามการเปลี่ยนแปลงที่เกิดขึ้นในองค์กร

4. ระบบสารสนเทศและการสื่อสาร

บริษัทฯ มีจัดเตรียมข้อมูลทางการเงินหรือข้อมูลอื่นๆ
ที่มีคุณภาพอย่างเพียงพอต่อการตัดสินใจและได้มีจัดเก็บเอกสารประกอบการบันทึกบัญชีและบัญชีต่างๆ
ไว้อย่างเป็นหมวดหมู่และได้ใช้นโยบายบัญชีตามหลักการบัญชีที่รับรองทั่วไปและเหมาะสมกับธุรกิจที่บริษัทดำเนินการอยู่
โดยอาศัยระบบสารสนเทศและการสื่อสารข้อมูลเป็นส่วนสนับสนุนที่สำคัญ

5. การติดตามและประเมินผล

บริษัทฯ มีการทบทวนผลการดำเนินงานและเป้าหมายที่วางไว้เป็นประจำ โดยคณะกรรมการบริษัท
ทั้งนี้ แผนกตรวจสอบภายในได้ดำเนินการตรวจสอบระบบควบคุมภายในอย่างสม่ำเสมอ
ตามแผนงานการตรวจสอบประจำปี และรายงานผลการตรวจสอบแก่คณะกรรมการตรวจสอบ ณ
ปัจจุบัน ยังไม่พบข้อบกพร่องที่เป็นสาระสำคัญ
แต่ได้ให้ความเห็นในการปรับปรุงระบบการควบคุมภายในบางจุดที่ได้ตรวจพบ
โดยแผนกตรวจสอบภายในของบริษัทฯ
มีหน้าที่สอบทานเพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการอย่างมีประสิทธิภาพภายใต้แนวทางที่กำหนด รวมถึงกฎหมายที่เกี่ยวข้อง

ทั้งนี้ ในการประชุมคณะกรรมการบริษัทครั้งที่ 1/2554 เมื่อวันที่ 23 พฤศจิกายน 2553
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินความเพียงพอของระบบการควบคุมภายในด้านต่างๆ 5 ด้านคือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตามแล้ว เห็นว่าบริษัทฯ
มีการควบคุมภายในเพียงพอและมีการพัฒนาด้านการบริหารความเสี่ยงที่เหมาะสมแล้ว

ส่วนงานตรวจสอบภายในได้ว่าจ้างบริษัท ไอษ์ธวิน จำกัดที่มีความเป็นอิสระ (Independence)
เป็นผู้ตรวจสอบภายใน
โดยการรายงานตรงต่อคณะกรรมการตรวจสอบในด้านการประเมินความเพียงพอของระบบการควบคุมภายใน
ประเด็นทางด้านการบัญชีการเงิน การปฏิบัติตามระบบและระเบียบข้อบังคับต่างๆ
รวมถึงนโยบายและขั้นตอนการปฏิบัติงานเกี่ยวกับการบริหารความเสี่ยงในการดำเนินธุรกิจ
ความเสี่ยงทางการเงิน และการกำกับดูแลกิจการที่ดี
ทั้งนี้ส่วนงานตรวจสอบภายในได้จัดให้มีระบบตรวจสอบดังกล่าวอย่างเพียงพอและมีประสิทธิภาพตรงตามวัตถุประสงค์ที่วางไว้ทั้งของบริษัทฯ
และบริษัทย่อยรวมทั้งบริษัท ไพร้ซวอเตอร์เฮาส์คูเปอร์ส เอบีเอเอส จำกัด
ซึ่งเป็นผู้ตรวจสอบงบการเงินประจำปี 2553 ได้ให้ความเห็นว่า
ไม่พบข้อบกพร่องที่มีสาระสำคัญเกี่ยวกับระบบควบคุมภายในของบริษัทฯ แต่อย่างใด